ಮೇಘನಾದ್_ಸಹಾ
ಯುರೋಪಿನ ಪ್ರವಾಸ ಮತ್ತು ಉಷ್ಣದ ಅಯಾನೀಕರಣ
ಸಹಾ ಈ ವಿಷಯದ ಬಗ್ಗೆ ಆಳವಾಗಿ ಅಧ್ಯಯನ ಮಾಡಲು ತಾನು ಯುರೋಪಿಗೆ ಹೋಗಬೇಕೆಂದು ಮತ್ತು ತನ್ನ ಸಂಶೋಧನೆಗೆ ನೆರವಾಗುವ ಇತರ ಉನ್ನತ ಖಭೌತಿಕ ವಿಜ್ಞಾನಿಗಳನ್ನು ಭೇಟಿಯಾಗಬೇಕೆಂದು ನಿರ್ಧರಿಸಿದರು. ಆತ ಆಗ್ನೆಸ್ ಕ್ಲರ್ಕ್‌ರಿಂದ ಖಗೋಳ ವಿಜ್ಞಾನದ ಬಗೆಗಿನ ಎರಡು ಪುಸ್ತಕಗಳನ್ನು ಪಡೆದರು, ಅವು ಆ ವಿಷಯದ ಮೇಲಿನ ಅವರ ಆಸಕ್ತಿಯನ್ನು ಇನ್ನಷ್ಟು ಹೆಚ್ಚಿಸಿದವು. ಆದರೆ ಅವರಲ್ಲಿ ಹಣದ ಕೊರತೆಯಿತ್ತು, ಆದ್ದರಿಂದ ವಿದ್ಯಾರ್ಥಿವೇತನ ಮತ್ತು ಫೆಲೊಷಿಪ್‌ಗಳಿಗಾಗಿ ಪೈಪೋಟಿ ನಡೆಸಬೇಕಾಯಿತು. ಆ ಪೈಪೋಟಿಗೆ ಆತ ತಾಂತ್ರಿಕ ಪ್ರಬಂಧವೊಂದನ್ನು ಸಲ್ಲಿಸಬೇಕಾಯಿತು. ಆದ್ದರಿಂದ ಆತ ಆನ್ ದಿ ಹಾರ್ವರ್ಡ್ ಕ್ಲಾಸಿಫಿಕೇಶನ್ ಆಫ್ ಸ್ಟೆಲ್ಲಾರ್ ಸ್ಪೆಕ್ಟ್ರಾ ಎಂಬ ಶೀರ್ಷಿಕೆಯ ಒಂದು ಪ್ರಬಂಧವನ್ನು ಬರೆದರು. ಸಹಾರವರ ಪ್ರಬಂಧವು ಇತರ ಪ್ರಬಂಧಗಳಿಗಿಂತ ಅತ್ಯುತ್ತಮವಾದುದರಿಂದ ಅವರಿಗೆ ಪ್ರೇಮ್‌ಚಂದ್ ರಾಯ್‌ಚಂದ್ ವಿದ್ಯಾರ್ಥಿವೇತನ ಮತ್ತು ಗುರು ಪ್ರಸನ್ನಾ ಘೋಶ್ ಫೆಲೊಷಿಪ್‌ಗಳೆರಡೂ ಲಭಿಸಿದವು. ಜೇಬಿನಲ್ಲಿ ಸ್ವಲ್ಪ ಹಣವನ್ನಿಟ್ಟುಕೊಂಡು ಆತ 1919ರ ಸೆಪ್ಟೆಂಬರ್‌ನಲ್ಲಿ ಯುರೋಪಿಗೆ ಹಡಗಿನಲ್ಲಿ ಪ್ರಯಾಣ ಬೆಳೆಸಿದರು. ಲಂಡನ್‌ಗೆ ತಲುಪಿದ ನಂತರ ಸಹಾ ತನ್ನಲ್ಲಿ ಮತ್ತೆ ಹಣದ ಕೊರೆತೆಯಿರುವುದನ್ನು ಕಂಡುಕೊಂಡು, ಆರ್ಥಿಕವಾಗಿ ಮತ್ತು ವೈಜ್ಞಾನಿಕವಾಗಿ ಎರಡೂ ಬದಿಗಳಲ್ಲೂ ತಾನು ಅತಿ ಶೀಘ್ರದಲ್ಲಿ ಏನಾದರು ಮಾಡಬೇಕೆಂದು ನಿರ್ಧರಿಸಿದರು. ಅದೃಷ್ಟವಶಾತ್ ಅವರು ಆ ಸಂದರ್ಭದಲ್ಲಿ ಇಂಪೀರಿಯಲ್ ಕಾಲೇಜಿನಲ್ಲಿದ್ದ ತನ್ನ ಮಾಜಿ-ಸಹಪಾಠಿಯಲ್ಲಿಗೆ ಧಾವಿಸಿದರು. ಆತ ಸಹಾರವರನ್ನು ಪ್ರಾಧ್ಯಾಪಕ A.ಫೌಲರ್‌ಗೆ ಪರಿಚಯ ಮಾಡಿಕೊಟ್ಟರು, ಫೌಲರ್ ಒಬ್ಬ ಪ್ರಸಿದ್ಧ ನಕ್ಷತ್ರದ ಖಭೌತಿಕ ವಿಜ್ಞಾನಿ ಮತ್ತು ಲಾಕ್ಯರ್‌‌ನ ಮಾಜಿ ಸಹಾಯಕ. ಫೌಲರ್ ಸಹಾರವರ ಪ್ರಶಸ್ತಿ-ವಿಜೇತ ಪ್ರಬಂಧದಿಂದ ಹೆಚ್ಚು ಪ್ರಭಾವಿತರಾದರು ಮತ್ತು ಅವರನ್ನು ತನ್ನ ಮಾರ್ಗದರ್ಶನದಡಿಯಲ್ಲಿ ತನ್ನದೇ ಪ್ರಯೋಗಾಲಯದಲ್ಲಿ ಕೆಲಸ ಮಾಡಲು ಅವಕಾಶ ಮಾಡಿಕೊಟ್ಟರು. ಅವರ ಮಾರ್ಗದರ್ಶನದಡಿಯಲ್ಲಿ ಸಹಾ ಆ ಪ್ರಬಂಧವನ್ನು ಮತ್ತೆ ಬರೆದು, ಅದಕ್ಕೆ ಹೊಸತೊಂದು ಶೀರ್ಷಿಕೆಯನ್ನು ನೀಡಿದರು: ಆನ್ ಎ ಫಿಸಿಕಲ್ ಥಿಯರಿ ಆಫ್ ಸ್ಟೆಲ್ಲಾರ್ ಸ್ಪೆಕ್ಟ್ರಾ. ಫೌಲರ್ ಈ ಪ್ರಬಂಧವನ್ನು ರಾಯಲ್ ಸೊಸೈಟಿಗೆ ಸಲ್ಲಿಸಿದರು, ಅದು ಕೂಡಲೇ ಅದನ್ನು ಅದರ ವರದಿಗಳಲ್ಲಿ ಪ್ರಕಟಿಸಿತು; ಆ ಪ್ರಬಂಧವು ಅಮೆರಿಕಾದಲ್ಲಿ ವ್ಯಾಪಕ ಗಮನವನ್ನು ಸೆಳೆಯಿತು. ಈ ಪ್ರೌಢ ಪ್ರಬಂಧವು ಅವರಿಗೆ 1920ರಲ್ಲಿ ಕಲ್ಕತ್ತಾ ವಿಶ್ವವಿದ್ಯಾನಿಲಯದಿಂದ ಗ್ರಿಫ್ಫಿತ್ ಪ್ರಶಸ್ತಿಯನ್ನು ತಂದುಕೊಟ್ಟಿತು." ಸಹಾ ನಂತರ ಹೀಗೆಂದು ಸ್ಮರಿಸಿಕೊಂಡಿದ್ದಾರೆ: ಸಂಬಂಧದ ಬಗ್ಗೆ ಅಭಿಪ್ರಾಯ ತಿಳಿಸುತ್ತಾ ಒಮ್ಮೆ ಖಗೋಳ ವಿಜ್ಞಾನಿ ಡಿಂಗಲ್ ಹೀಗೆಂದು ಹೇಳಿದ್ದಾರೆ: "ಸಹಾ ಮತ್ತು ಫೌಲರ್ ಮಧ್ಯೆ ಇರುವ ಸ್ನೇಹದ ಬಗ್ಗೆ ಯೋಚಿಸುವಾಗ ನಾನು ಅದನ್ನು ಮ್ಯಾಕ್ಸ್‌ವೆಲ್‌ ಮತ್ತು ಫ್ಯಾರಡೆಯ ನಡುವೆ ಇದ್ದ ಸ್ನೇಹಕ್ಕೆ ಹೋಲಿಸಲು ಇಷ್ಟಪಡುತ್ತೇನೆ." ಈ ಪ್ರಬಂಧಕ್ಕೆ ಹೆಚ್ಚುವರಿಯಾಗಿ ಆತ ತನ್ನ ಖಭೌತಿಕ ಸಂಶೋಧನೆಯ ಬಗೆಗಿನ ಇನ್ನಿತರ ಮೂರು ಪ್ರಬಂಧಗಳನ್ನು 1920ರ ಮೊದಲ ಆರು ತಿಂಗಳಲ್ಲಿ ಫಿಲಸೋಫಿಕಲ್ ನಿಯತಕಾಲಿಕದಲ್ಲಿ ಪ್ರಕಟಿಸಿದರು, ಅವುಗಳೆಂದರೆ - ಅಯನೈಸೇಶನ್ ಆಫ್ ದಿ ಸೋಲಾರ್ ಕ್ರೋಮೋಸ್ಫಿಯರ್  (ಮಾರ್ಚ್ 4, 1920), ಆನ್ ಎಲಿಮೆಂಟ್ಸ್ ಇನ್ ದಿ ಸನ್  (22 ಮೇ 1920) ಮತ್ತು ಆನ್ ದಿ ಪ್ರಾಬ್ಲೆಮ್ಸ್ ಆಫ್ ಟೆಂಪರೇಚರ್-ರೇಡಿಯೇಶನ್ ಆಫ್ ಗ್ಯಾಸಸ್  (25 ಮೇ 1920) . ಈ ಪ್ರಬಂಧಗಳಲ್ಲಿ ಸಹಾ ನಂತರ ಉಷ್ಣದ ಅಯನೀಕರಣ ಸಿದ್ಧಾಂತವೆಂದು ತಿಳಿಯಲಾದುದರ ಮೂಲಾಧಾರವನ್ನು ತಿಳಿಸಿದ್ದಾರೆ. ನಕ್ಷತ್ರದ ರೋಹಿತದ ಹೀರಿಕೆಯ ರೇಖೆಗಳು ವ್ಯಾಪಕವಾಗಿ ವ್ಯತ್ಯಾಸಗೊಳ್ಳುತ್ತವೆ, ಕೆಲವು ನಕ್ಷತ್ರಗಳು ವಾಸ್ತವಿಕವಾಗಿ ಕೇವಲ ಜಲಜನಕ ಮತ್ತು ಹೀಲಿಯಂ ರೇಖೆಗಳನ್ನು ತೋರಿಸುತ್ತಿದ್ದರೆ, ಇತರ ಕೆಲವು ವಿವಿಧ ಲೋಹಗಳ ಅಸಂಖ್ಯಾತ ರೇಖೆಗಳನ್ನು ತೋರಿಸುತ್ತವೆ. ಈ ಎಲ್ಲಾ ರೋಹಿತ ರೇಖೆಗಳನ್ನು ಅಯನೀಕರಣದ ಪರಿಣಾಮವಾಗಿ ಸೂಚಿಸಬೇಕೆಂಬುದು ಸಹಾರವರ ಒಳನೋಟವಾಗಿತ್ತು. ಅಯನೀಕರಣದ ಪ್ರಮಾಣವು ಅಂದರೆ ನ್ಯೂಕ್ಲಿಯಸ್‌ನಿಂದ ಹೊರಹೋದ ಎಲೆಕ್ಟ್ರಾನ್‌ಗಳ ಸಂಖ್ಯೆಯು ಪ್ರಾಥಮಿಕವಾಗಿ ತಾಪಮಾನವನ್ನು ಅವಲಂಬಿಸಿರುತ್ತದೆಂದು ಆತ ತಿಳಿದರು. ಉಷ್ಣವು ಹೆಚ್ಚಾದಂತೆ ಅಯನೀಕರಣಗೊಳ್ಳುವ ಪರಮಾಣುಗಳ ಪ್ರಮಾಣವೂ ಹೆಚ್ಚಾಗುತ್ತದೆ. ಆದ್ದರಿಂದ ಉಳಿದ ತಟಸ್ಥ ಪರಮಾಣುಗಳು ಕೇವಲ ದುರ್ಬಲ ಹೀರಿಕೆ ರೇಖೆಗಳನ್ನು ಉಂಟುಮಾಡುತ್ತವೆ. ಉಷ್ಣವು ಹೆಚ್ಚಾದಾಗ ಆ ರೇಖೆಗಳು ಸಂಪೂರ್ಣವಾಗಿ ಮರೆಯಾಗುತ್ತವೆ. ಆದರೆ ಒಂದು ಬಾರಿ, ಎರಡು ಬಾರಿ ಮತ್ತು ಮೂರು ಬಾರಿ ಅಯನೀಕರಣಗೊಂಡ ಪರಮಾಣುಗಳು ವಿವಿಧ ತರಂಗದೂರಗಳಲ್ಲಿ ಹೀರಿಕೊಳ್ಳುತ್ತವೆ ಮತ್ತು ನಕ್ಷತ್ರದ ರೋಹಿತದಲ್ಲಿ ವಿವಿಧ ರೇಖೆಗಳು ಕಾಣಿಸುತ್ತವೆ, ಅವು ಈ ಅಯಾನುಗಳ ಪ್ರಮಾಣವು ಹೆಚ್ಚಾದಂತೆ ಪ್ರಬಲವಾಗುತ್ತವೆ. ಆತ ಸಹಾ ಸಮೀಕರಣವೆಂದು ಕರೆಯಲ್ಪಡುವ ಸೂತ್ರವನ್ನೂ ನಿರೂಪಿಸಿದ್ದಾರೆ. ಈ ಸಮೀಕರಣವು ಖಭೌತಿಕದಲ್ಲಿ ನಕ್ಷತ್ರಗಳ ರೋಹಿತದ ಅರ್ಥ ವಿವರಣೆಯನ್ನು ನೀಡುವ ಮೂಲಭೂತ ಸಾಧನವಾಗಿದೆ. ವಿವಿಧ ನಕ್ಷತ್ರಗಳ ರೋಹಿತವನ್ನು ಅಧ್ಯಯನ ಮಾಡುವ ಮೂಲಕ ಅವುಗಳ ಉಷ್ಣವನ್ನು ಕಂಡುಹಿಡಿಯಬಹುದು ಮತ್ತು ಅದರಿಂದ ಸಹಾ ಸಮೀಕರಣವನ್ನು ಬಳಸಿಕೊಂಡು ಆ ನಕ್ಷತ್ರವನ್ನು ರಚಿಸಿದ ವಿವಿಧ ಅಂಶಗಳ ಅಯನೀಕರಣ ಸ್ಥಿತಿಯ ಬಗ್ಗೆ ತಿಳಿಯಬಹುದು.ಖಭೌತಿಕ ವಿಜ್ಞಾನದಲ್ಲಿ ತನ್ನ ಸಂಶೋಧನೆಯನ್ನು ಮುಂದುವರಿಸುವುದರೊಂದಿಗೆ ಸಹಾ, ಉಷ್ಣದ ಅಯನೀಕರಣ ಸಿದ್ಧಾಂತವನ್ನು ರುಜುವಾತುಪಡಿಸುವ ಪ್ರಯೋಗಗಳನ್ನು ಮಾಡಲೂ ಆಸಕ್ತಿಯನ್ನು ಹೊಂದಿದ್ದರು, ಆದರೆ ಅಂತಹ ಪ್ರಯೋಗಗಳಿಗೆ ಹೆಚ್ಚು-ತಾಪಮಾನ ಸೌಕರ್ಯಗಳನ್ನು ಹೊಂದಿರುವ ಉನ್ನತ ದರ್ಜೆಯ ಪ್ರಯೋಗಾಲಯಗಳ ಅವಶ್ಯಕತೆ ಇತ್ತು. ಅಂತಹ ಪ್ರಯೋಗಾಲಯಗಳು ಇಂಗ್ಲೆಂಡ್‌ನಲ್ಲಿ ಇಲ್ಲದಿದ್ದುದರಿಂದ ಫೌಲರ್‌ರ ಸಲಹೆಯ ಮೇರೆಗೆ ಸಹಾರವರು ನರ್ನ್ಸ್ಟ್‌ಗೆ ಪತ್ರ ಬರೆದರು. ಆತ ಸಹಾರವರನ್ನು ಕೂಡಲೇ ತನ್ನ ಪ್ರಯೋಗಾಲಯಕ್ಕೆ ಬಂದು ಪ್ರಯೋಗಗಳನ್ನು ಮಾಡಬೇಕೆಂಬ ಆಹ್ವಾನವನ್ನು ನೀಡಿದರು. ಸಹಾ ನರ್ನ್ಸ್ಟ್‌ರ ಪ್ರಯೋಗಾಲಯದಲ್ಲಿ ಸುಮಾರು ಒಂದು ವರ್ಷ ಕಾಲ ಕಳೆದರು ಮತ್ತು ಇದು ಅವರಿಗೆ ಅಪಾರ ಬೇಡಿಕೆಯನ್ನು ತಂದುಕೊಟ್ಟಿತು. ಆ ಪ್ರಯೋಗಾಲಯದ ಬಲಭಾಗದಲ್ಲಿ ಪ್ರತಿ ವಾರ ವಿಶ್ವವಿದ್ಯಾನಿಲಯದ ವಿಚಾರಗೋಷ್ಠಿ ನಡೆಯುತ್ತಿತ್ತು. ಆ ಎಲ್ಲಾ ವಿಚಾರಗೋಷ್ಠಿಯಲ್ಲಿ ಸಹಾರವರು ಹಾಜರಿದ್ದರು. ಇದು ಅವರಿಗೆ ಮ್ಯಾಕ್ಸ್ ಪ್ಲ್ಯಾಂಕ್, ಮ್ಯಾಕ್ಸ್ ವನ್ ಲಾಯ್ ಮತ್ತು ಐನ್‌ಸ್ಟೈನ್ ಮೊದಲಾದ ಹಲವಾರು ಶ್ರೇಷ್ಠ ಜರ್ಮನ್ ಭೌತಶಾಸ್ತ್ರಜ್ಞರನ್ನು ಭೇಟಿಯಾಗಲು ಅವಕಾಶ ಮಾಡಿಕೊಟ್ಟಿತು. ಅದೇ ಸಂದರ್ಭದಲ್ಲಿ ಸಹಾ ತನ್ನ ನಕ್ಷತ್ರ ರೋಹಿತದ ಬಗೆಗಿನ ಸಂಶೋಧನೆಯ ಪ್ರತಿಯೊಂದನ್ನು ಸೊಮ್ಮರ್‌ಫೆಲ್ಡ್‌ಗೆ ಕಳುಹಿಸಿದರು, ಆತ ತಕ್ಷಣವೇ ವಿಚಾರಸಂಕಿರಣವನ್ನು ನಡೆಸಿಕೊಡುವುದಕ್ಕಾಗಿ ಅವರನ್ನು ಮುನಿಚ್‌ಗೆ ಆಹ್ವಾನಿಸಿದರು. ಇದು ಮೇ ತಿಂಗಳಲ್ಲಿ ನಡೆಯಿತು ಮತ್ತು ಆ ಉಪನ್ಯಾಸವು ಜೈಟ್ಸ್‌ಕ್ರಿಫ್ಟ್ ಫರ್ ಫಿಸಿಕ್ ಸಂಪುಟ 6ರಲ್ಲಿ ಪ್ರಕಟವಾಯಿತು. ಈ ಭೇಟಿಯಲ್ಲಿ ಅವರು ರಬೀಂದ್ರನಾಥ್ ಟಾಗೋರ್‌ರವರನ್ನು ಸಂಧಿಸಿದರು, ಆದರೆ ಆ ಸಂದರ್ಭದಲ್ಲಿ ಸಹಾರವರಿಗೆ ಟಾಗೋರ್‌ರ ಬಗ್ಗೆ ತಿಳಿದಿರಲಿಲ್ಲ. ಸೊಮ್ಮರ್‌ಫೆಲ್ಡ್ ಅವರಿಬ್ಬರನ್ನು ಪರಿಚಯ ಮಾಡಿಸಿದರು; ಟಾಗೋರ್‌ರವರು ಸಹಾರವರನ್ನು ತುಂಬಾ ಪ್ರೀತಿಯಿಂದ ಮಾತನಾಡಿಸಿದರು, ಅವರ ಸಂಶೋಧನೆಯ ಬಗ್ಗೆ ಕೇಳಿದರು ಮತ್ತು ಭಾರತಕ್ಕೆ ಹಿಂದಿರುಗುವಾಗ ಶಾಂತಿನಿಕೇತನಕ್ಕೆ ಭೇಟಿನೀಡುವಂತೆ ಆಹ್ವಾನವನ್ನಿತ್ತರು. ಜರ್ಮನಿಯಿಂದ ಸಹಾ ಸ್ವಿಟ್ಜರ್‌ಲ್ಯಾಂಡ್‌ಗೆ ಹೋದರು, ನಂತರ ಮತ್ತೆ ಇಂಗ್ಲೆಂಡ್ಗೆ ಬಂದರು, ಅಲ್ಲಿ ಅವರು ಕೇಂಬ್ರಿಡ್ಜ್‌ನಲ್ಲಿ ಎಡ್ಡಿಂಗ್ಟನ್‌ರನ್ನು ಭೇಟಿ ಮಾಡಿದರು. ಎಡ್ಡಿಂಗ್ಟನ್ ಅವರನ್ನು ಮನೆಗೆ ಆಮಂತ್ರಿಸಿದರು ಮತ್ತು ಅಲ್ಲಿ ಅವರಿಗೆ ಮಿಲ್ನೆಯನ್ನು ಪರಿಚಯಿಸಿದರು, ಆತ ಆಗ ಎಡ್ಡಿಂಗ್ಟನ್‌ನ ಸಹಾಯಕರಾಗಿದ್ದರು. ಮಿಲ್ನೆ ಸಹಾರವರಿಗೆ ತಾನು ಅವರ ವಿಕಿರಣ ಒತ್ತಡದ ಬಗೆಗಿನ ಪ್ರಬಂಧವನ್ನು ನೇಚರ್‌ನಲ್ಲಿ ನೋಡಿದುದಾಗಿ ಮತ್ತು ಆ ವಿಷಯದ ಬಗ್ಗೆ ಇನ್ನಷ್ಟು ಸಂಶೋಧನೆಯನ್ನು ಮಾಡಿದುದಾಗಿ ಹೇಳಿದರು. ಸಹಾರವರ ಸಂಶೋಧನೆಯನ್ನು ವಿಸ್ತರಿಸಲು R.H.ಫೌಲರ್‌ ಒಂದಿಗೆ ಜತೆಗೂಡಿ ಕೆಲಸ ಮಾಡುತ್ತಿರುವುದಾಗಿಯೂ ಮಿಲ್ನೆ ಹೇಳಿದರು. (ವಾಸ್ತವವಾಗಿ ಈ ಸಿದ್ಧಾಂತವು ಮಿಲ್ನೆಯ ಆಯ್ದ ವಿಕಿರಣ ಒತ್ತಡ ಸಿದ್ಧಾಂತವೆಂಬುದಾಗಿ ಹೆಸರು ಪಡೆದುಕೊಂಡಿತು.) ಸಹಾರವರು ನಂತರ ಹೀಗೆಂದು ತಮ್ಮ ವಿಷಾದವನ್ನು ವ್ಯಕ್ತಪಡಿಸಿದ್ದಾರೆ: "ನಾನು ಆಯ್ದ ವಿಕಿರಣ ಒತ್ತಡ ಸಿದ್ಧಾಂತದ ಸೃಷ್ಟಿಕರ್ತನೆಂದು ವಾದಿಸಬಹುದಿತ್ತು.ಮಿಲ್ನೆ ನೇಚರ್ ಪತ್ರಿಕೆಯಲ್ಲಿನ ನನ್ನ ವಿವರಣೆಯನ್ನು ಓದಿದರು ಮತ್ತು ಆತನ ಪ್ರಬಂಧದಲ್ಲಿ ಆತ ನನ್ನ ಕೊಡುಗೆಯ ಬಗ್ಗೆ ಅಡಿಟಿಪ್ಪಣಿಯಲ್ಲಿ ಸೂಚಿಸಿದ್ದಾರೆ, ಆದರೂ ಯಾರೂ ಅದನ್ನು ಗಮನಿಸಿದಂತೆ ಕಂಡುಬರುವುದಿಲ್ಲ."